khistorydata/jeongjo-sjw-relations huggingface dataset:
정조 16년 · 목
以綱啓言臣於騎省直中伏奉諫院除命當此上下焦迫之時所欲稟達者藥院之備員也臺臣之許人也一則出於憂遑之沈一則出於匡救之意俄於詣臺之路通於政院要與詣閤則政院諉以不先通知不肯偕詣臣未知其故也益臺諫請對之規先呈肅單仍詣閤外自是前例則承宣之獨執已見不顧臺規誠未可曉也以此至有請推之擧其何可晏然於臺次乎請命遞斥臣職批以苟有求對之事差待肅單之下有何不可況不見承宣之出門經過政院難免輕率勿辭退待物論
정조 16년 · 강
重推承旨李鼎揆罷趙衍德申耆李冕膺職仍令該府拿問
정조 16년 · 목
敎曰左承旨李鼎揆之壞越院規不待牌招無端入來肅拜豈有如許事體乎從重推考鼎揆點下於內局副提調而內局無提調無以草記則在政院之諸承旨日已向夕終不請牌使鼎揆冒越院中之格例有此無時不待牌八肅之擧承旨事萬萬駭然若此則昨以何心冒罪人來上疏請差藥院提擧乎首尾橫決擧措荒唐在院諸承旨一竝罷職令該府拿問其罪狀
정조 16년 · 강
以李洪載金履翼尹東晚爲承旨竝前望也
정조 16년 · 강
命藥院副提擧李鼎揆退待本院
정조 16년 · 목
鼎揆啓請諸御醫召入議定湯劑敎以勸飮者何藥召入者亦果何許醫官乎只有假首醫一人白成一能知藥性乎旣有穩攝之敎則不必如是煩瀆卽爲退待本院
정조 16년 · 강
遣吏郞摘奸諸執事淸齋與否
정조 16년 · 목
文廟釋奠在再明也
정조 16년 · 강
遞承旨趙尙鎭李洪載金履翼尹東晚以金憙洪聖淵金載翼李濟萬代之竝前望也濟萬旋仍工曹參議
정조 16년 · 목
尙鎭洪載有身病履翼東晚未肅拜竝許遞入前望批下濟萬間以薦俎官實差受香在明故仍任前職
정조 16년 · 강
藥院副提調李鼎揆請診不許
정조 16년 · 목
鼎揆啓請諸御醫召入議定湯劑敎以退去鼎揆又啓言臣徒畏嚴命一味退伏則不忠無狀之罪固無所逃而其在聖躬獨不念保嗇之道乎伏乞亟備提擧之任仍命召入諸御醫議定湯劑敎曰別無服藥之症而當服何藥旣有退去之命則又豈口啓乎卿是嶺人宜務擈實何如是隨衆斯速退去
정조 16년 · 강
重推司僕提調吳載純決棍內乘李海範
정조 16년 · 목
司僕寺啓言依下敎內寺初五日上直員役中罷漏後巡更巨達金命乭全命得移送法司照律定配上直書吏辛文哲理馬丁興得養馬金奉伊等二名五更巡更巨達高昌福等四名各決笞五十度莫重厩馬中夜見失事未前有當該內乘李海範請令該府拿問定罪左右捕廳譏察捉得敎曰以卿兼管將任不付兵曹付卿決棍則以決笞往傳者內乘事極爲無狀其在事體豈令決笞後草記乎卿亦推考分更巡禁法意何如才亦申飭則尤焉敢闕巡乎近來本寺事可悶卿等時加察飭俾勿如前而鼾睡之內乘李海範卿其決棍十五度草記馬非牛無角難容於鼠竇禁鑰下矣宮城屹然何從出而何從踰則逸蹄要在這裏捕廳跟捕之請近於戲劇揆以事面萬萬屑越卿則加施重推之典
정조 16년 · 강
命靖陵石物修改時戶曹郞官進去仍以進去堂郞爲獻官執事
정조 16년 · 목
禮曹啓言靖陵陵上石物有頉處修改吉日令日官推擇則今二月二十六日卯時爲吉云以此日時擧行而本曹堂郞依例進去敎曰禮曹郞廳勿送其代以解事戶郞進去仍以進去堂郞爲獻官執事
정조 16년 · 강
以金思穆爲知義禁前望也
정조 16년 · 목
政院以禁府堂上不備時囚不得捧供啓請判義禁李命植牌招敎曰未差諸窠昨日開政何不差出致煩酬應乎政官推考銓長當於前望點下前單入之牌招察任燈以思穆點下
정조 16년 · 강
酌放時囚趙衍德申耆李冕膺李英冕等
정조 16년 · 목
禁府啓言前承旨趙衍德申耆等原情以爲藥院備員一時爲焉而未及周思不卽請牌終至僚員之無時出肅云前承旨李冕膺原情以爲藥院請牌暫時爲急而徒拘院規未及周思至使僚員先自入肅云請議處敎曰旣命罷職附過放送其中李冕膺供之院規云云不成說之發明也然則知申若爲副提調而內局無都提調提調則亦當以本職之右位不得請牌乎又或以兼都承旨帶銓任則亦不得出政牌乎加施不敍之律放送○又啓言靖陵前參奉李英冕原情以爲本陵裳石自是流來舊頉方便撑拄恐欠謹敬自昨年至今春四報本曹悉陳難保之狀値此解凍終底頹仆云請刑推得情敎以除刑推仍令次堂今日內公罪勘放草記又啓言李英冕罪杖一百以公罪收贖放送允之敎以如有功議各減一等
정조 16년 · 강
命兵曹正郞金達淳限五日行巡
정조 16년 · 목
因兵曹監軍望以達淳點下仍敎曰懶惰宜警限五日行巡近來年少輩稍示假借之色則須無嚴畏之意當官怠忽若加進步則將作何樣令兵判摘奸若又如前令入直堂上從重決棍後草記事分付
정조 16년 · 강
汰注書李海淸旋命充定東萊府能櫓軍
정조 16년 · 강
命司謁趙廷舜充定陽川縣官奴
정조 16년 · 목
以政院問安時隨承傳色出來也
정조 16년 · 강
命堂下守令及邊將除署經朝辭下送
정조 16년 · 강
內閣夕問安下批賜醞
정조 16년 · 목
前直提學金憙以調攝若何膈候差勝措語爲啓敎曰飧加一升睡到三竿然後始可言差勝澄心淸思穩處靜憩然後方可謂調攝而煩聒日甚酬應日繁何由差勝何暇調攝以今日三次請對之知申敢請承安乎飮此燒酒休此雜談
정조 16년 · 강
遣承旨詣文廟奉審發遣吏郞摘奸諸執事淸齋與否
정조 16년 · 목
鼎揆啓言昨日批旨連承退去之敎臣罪至此尤合萬死伏乞召入諸御醫蹔許診候敎以退去又啓言臣罪積不忠未蒙召接下情焦灼中外罔措益復如何臣若徒畏嚴命不思保獲之道則其可曰有臣分乎伏乞亟命診察議定湯劑敎以退去
정조 16년 · 강
以金文淳爲禮曹判書洪明浩爲參判徐邁修爲參議幷前望也
정조 16년 · 목
政院以宗廟永寧殿永禧殿景慕宮春奉審以初八日啓下而禮判洪檍病不進參判參議俱未差啓命遞洪檍入前望使之先進去後謝恩
정조 16년 · 강
配打鍾罪人李秉碩于平海郡鍾閣習讀韓希豐畿沿充軍
정조 16년 · 목
兵曹啓言今日開東時全羅道南原良人李秉碩三次打鍾捉來査問則以爲牛酒松三禁近來蕩然民不聊生欲以此仰達乃敢打鍾云鍾閣守直法意何如而無難踰入肆然三打請移送法司處斷習讀及守直軍士亦照法嚴繩允之刑曹啓言李秉碩決杖一百江原道平海郡徒三年定配守直軍等各決杖八十習讀韓希豐係是出身請移義禁府處之允之敎以習讀官令兵判嚴棍畿沿充軍兵曹啓言韓希豐決棍十五度豊德府充軍定驛子押送
정조 16년 · 강
遣承旨詣社稷奉審摘奸
정조 16년 · 목
鼎揆啓言聖體愆和今已十日上下相阻尙未得一番診候古今天下寧有是哉伏乞特加三思亟命議藥敎以退去又啓言鎭日請診天聽逾邈群情焦迫雖不足恤恐欠大聖人愼疾之義伏乞亟命召入諸醫俾得議藥敎以退去
정조 16년 · 목
敎曰日高入來之政官今已夜深獨於兵曹望筒尙不捧入事未前間政廳進去承旨罷職
정조 16년 · 목
以尹行元尹履相安廷玹爲承旨成德兩爲校理沈興永爲修撰洪秀輔爲判尹洪檢爲同義禁西淸君煋金文淳爲都總管李頤祥李亨元爲副總管趙㠎爲全羅兵使李光燮爲慶尙左水使李殷福爲全羅左水使因宣傳官望筒敎以洪栒無故作散此窠權令仍任
정조 16년 · 강
命承旨李鼎揆前承旨李百亨竝施不敍之典罷承旨金憙尹行元尹履相安廷玹等職
정조 16년 · 목
敎曰今日公然以兵批望筒之不爲捧入事幾至於徹夜意謂兵判之疏有犯禁而然矣政院忽又捧入故見之則近來此等上疏之不涉於禁令者皆捧八日前兩司之疏銓堂之疏亦此類則何故無端相持致令靜攝中半夜酬應者政院之所爲節節無據若此而以副提調在院乎右承旨李鼎揆亟施不敍之典鼎揆鄕人未及周旋容或似然京承宣之看作尋常必欲深夜應接果何用心不可以罷職而止前承旨李百亨加施不敍之典直處雖異職在一院其敢曰不知乎都承旨金憙亦爲罷職何時出牌尙不入來留門至於三四更逗留觀望之諸承旨亦爲罷職其代前望單子入之待下批牌招察任
정조 16년 · 강
以徐邁修李邦榮李鎭復李翼晉兪彥修李壽咸爲承旨竝前望也
정조 16년 · 강
命江原監司尹師國狀啓備堂就議大臣稟處
정조 16년 · 목
因該監司民瘼狀啓敎以民事不可緩酬應雖若東民縣望之情豈或忽也大臣方在待命中云令行公備堂郞爲就質後論理草記稟處
정조 16년 · 강
德川郡守宋銓上疏賜批
정조 16년 · 목
疏略曰西俗之慣於流離甘作他鄕之流丐必有萬不堪支之勢而然耳軍布族里之徵最是敺民之大者而中山諸邑尤甚德川爲最蓋本郡火耕之類初無永業一遇歉歲少無顧戀戊己以來饑饉疾疫流離物故尺籍空虛臣之赴任也塡門之訴俱是疊役之弊臣卽査出戶口實在及軍案虛伍則元籍四千戶之內見存爲二千七十而除鄕武吏奴則薟丁之戶不滿八九百軍案元總爲三千五百六十而逃故虛錄多至於一千二百有餘以今見戶雖家出三下將何以補缺乎邑例令本里代定五六殘戶或至於偏當六七十之身布族屬則不問疏近而勒徵村里則無論貧當而槪斂力竭勢窮不死則逃耳不得已聽於闔境之耆老論報兩營就郡例而略加均臺視其面里之殘盛虛伍之多寡以之裒益之蓋斂一里則偏重遍一郡則差歇豪猾之類縱或不悅軍役號訴回以稍息夫里徵厲政也在所永革豈可回其謬例姑爲此苟且彌縫而正哉若於元額之中姑爲減得五百之數則自臣邑除去不緊名色境內漏丁稍稍査得磨以歲月漸次克數則科外之徵可以永除矣伏願亟命道帥臣從長區處焉第伏念兩營區處將移定他邑矣西路戶縮之弊大扺皆然則區處無路恐爲寢閣之歸本道各樣錢穀中推移給代豈無其道如此則無移害之慮而均爲一路之惠矣批以西民之倒懸宛在吾目中其困於饑饉癘疫疲於椎剝誅求顚于溝壑散而之四之狀豈俟爾疏而領略此所以念念不置夜起繞榻另欲拯救而袵席之者然方伯守令才䣭多未逮貪婪睯不畏昨日今日依舊是昧爽以前習氣姑欲觀月計歲計之餘不足而更有以彰癉之際見爾疏簽丁之弊又如許許令廟堂詳問道帥臣求其蘇殘去瘼之方以陳之爾其先將此意申告邑中民庶俾各安堵而引領以聽稟處之行會
정조 16년 · 강
賜左議政蔡濟恭箚批
정조 16년 · 목
先是濟恭陳箚略曰玉候違豫朝野憂遑臣雖病伏之中焦迫之心不敢蹔弛竊念夫子所愼齊戰疾夫所云愼者其未疾也起居以時飮食以節便六氣之感無自而入焉其疾也必邀致三世之醫診按六脈之度烹粉藥石投以對症以收翼瘳之效而已夫子雖大聖自其躬視之不過窮而在下猶且愼疾如此況殿下一身宗社殿宮之所托億兆生靈之所繫其重且大果何如也萬幾憂勞之餘天和偶愆數日以來宗社殿宮億兆之所以俯慮而作憂又果何如也藥院都提擧之歷日未差國體固萬萬未安況伏聞昨又遞提擧副提擧竝與醫官下屬而逐出之俾不得接跡於禁扃之外殿下平日施措所願學孔子而已獨於愼疾一事不惟不能學乃及及之何也臣擬詣閤門之側乞借玉階方寸以攄滿腔忠赤而不特胥命之身義不當放倒臣分哮咳翻腸頭暈脚戰萬無轉移之勢玆敢泣陳短箚伏乞藥院三提擧卽地差出醫官與下屬亦命待令卽許診筵議定當進之劑以盡大聖人愼疾之方至是批以卿須休慮仍命此批答司錄發牌傳諭
정조 16년 · 강
飭南殿修改時無得任意執頉
정조 16년 · 목
禮曹以宗廟永寧殿永禧殿景慕宮奉審有頉處啓請修改允之敎以南殿春奉審修補每爲殿監守僕輩之任意執頉其爲屑越莫甚於此此後戶判各別致察無或如前任置大抵監與守僕一番隨現嚴治然後方可爲重所重而亦可爲仰體昔日軫恤貢人之聖意先以此意卿等知悉仍又嚴飭渠輩
정조 16년 · 강
罷承旨李鎭復李壽咸李翼晉兪彥修遞都承旨徐邁修以趙尙鎭洪秉聖徐郁修李秀夏李喆模代之竝前望也旋罷郁修秉聖秀夏及李邦榮
정조 16년 · 목
鎭復壽咸竝牌不進翼晉彥修承牌遲滯邁修以郊壇獻官受香郁修秉聖秀夏竝牌不進邦榮以捧納金憙及沈煥之疏本也
정조 16년 · 강
承旨趙尙鎭李喆模等疏請藥院備負命還給
정조 16년 · 목
尙鎭啓言前後診候之請未蒙允兪今日自午至暮又不得號籲下情焦迫不知所措伏乞提擧使之備員諸醫亦命召入敎以差勝矣
정조 16년 · 강
有政吏曹判書金思穆參判李在學進
정조 16년 · 목
以申大謙宋鍈金翊休金光岳爲承旨李頤祥爲大司諫李貞運爲副校理
정조 16년 · 강
遞承旨宋鍈金光岳罷金翊休以李集斗柳文養金履禧代之竝前望也
정조 16년 · 목
鍈翊休違召光岳未肅拜也
정조 16년 · 강
修撰成德兩箚請大司諫權以綱出仕允之
정조 16년 · 강
削式年文科會試試官具庠李在學李集斗柳文養安廷玹李貞運尹魯東監試官宋民載崔顯重職竝命照法勘處
정조 16년 · 목
政院啓言式年文科會試元額三十三人自是法典而今番生畵榜目三十二人修啓捧納之時未及照檢誠不勝惶悚而聞其本事則講書準分中一人以封內違格至有拔去減額之擧云然則自試所事當具由草記而不此之爲減數出榜有違科制事甚駭然諸試官所當論勘而本院請推之外無他可施之罰何以爲之敎曰文科三十三人武科二十八人卽金石之典則曰以未及照檢致使莫重科榜在於未決之中萬萬駭然文科會試試官及監試官等一竝削職下義禁府照法勘處文科一人不可不充額而今日適値三日製就此中以入格者一人以充三三之數實合方便權宜之擧若此則須備七試官可以備例賜第藝文提學牌招置之今日春塘臺當親臨試取儒生入門自集春門爲之雨具許入別雲劍外侍衛入直擧行事分付儒生聞已咸會泮宮試官慗齊後詣閤又敎曰挾輦軍六十名金虎門及軍餉色入直軍爲之槍劍軍三十名待令又敎曰環衛軍兵出入以月覲門爲之守門將把守軍定送兵曹郞廳一人亦爲定送嚴飭
정조 16년 · 강
命武臣朔試射以三巡修正試記兵判來待
정조 16년 · 목
敎曰雨勢如此朔試射以三巡修正試記兵判則內閣有擧行事使卽來待
정조 16년 · 강
御春塘臺行三日製試官朴宗岳徐浩修朴祐源金方行尹行元申獻朝金翰東○李秉模李德鉉李邦仁李庚運加差
정조 16년 · 목
具翼善冠䘱龍袍乘輿出延生門由靑陽門詣春塘臺降輿陞座兵曹判書李秉模以槍劍軍未及待令啓請該營大將重推從之又以副輦未及待令啓請當該官員拿處敎以推考試官及儒生入庭行禮訖以擬本朝館學生等謝諭以式年文科取三十三人以應武科之二十八人卽金石之典章而今榜闕一額適値三三之製欲充三三之數仍御春臺咸會試之爲箋題懸題後乘輿出靑陽門入延生門還內收券訖命試官入侍科次敎曰三日製三下進士尹益烈直赴殿試先付於會試第三十三名三下生員李明孚係是本榜居首亦爲直赴殿試三下生員洪大協節製賜第之爲數人其例甚罕而以三三之意揭題試取三製之取三人言不可不示信命官雖以太過爭執不必如是一體直赴殿試草三下生員李得養幼學洪致榮嚴載各給三分直赴三給分三者此亦欲寓三三之意令諸生知悉又敎以入格儒生明日來待
정조 16년 · 강
命三學敎授後日政差出學製限內設行
정조 16년 · 목
成均館啓言卽接四學牒報則中學敎授李殷模未肅拜東學敎授李晴西學敎授尹翊東在外當等學製俱不得設行云請令政院稟旨擧行敎曰竝改差後日政差出使之限內設行
정조 16년 · 목
禁府啓言興德前縣監白光澤原情以爲渠於丙申五月到任後按簿反庫則吏奴逋欠民間未捧之數殆至三千餘石故卽報巡營所逋各人捉囚徵捧爲二千五百餘石其餘四百餘石如非貧窮無依率多流亡絕戶末由準捧而勘簿有限襲謬磨勘竟陷反作之科云請刑推得情又啓言德山前縣監李景壽原情以爲渠於庚戌臈月到任卽爲査實逋欠之穀則厥數至爲二千九百二十石零而其中吏奴逋爲一千五百七十五石零民間及作爲一千四十九石零故枚報於營門至有條列狀聞之擧另加嚴治期於督捧矣前官由吏所逋最多知幾逃匿自營門使之譏捕尙未捉得其餘吏逋及民間未捧則鱗次督捧未收殺之前徑遞莫重國穀未卽準捧罔非昏謬不勤之致云請刑推得情又啓言廣興副奉事鄭時養原情以爲待罪應辦之任不善檢察以至下輩私自與受之擧莫非不能擧職之罪云請刑推得情又啓言典籍韓致應原情以爲待罪本職不能檢戢館屬致有庫直輩徵索錢兩貽弊貢人之擧昏謬之罪實無所逃云禁府都事吳在鎭原情以爲身爲禁亂官不能檢察羅將輩不有禁令科外徵索至發於摘奸之時此莫非不職之致云韓致應曾經侍從請議處吳在鎭請刑推得情竝敎以除刑推議處又啓言二所監試官尹悌東原情以爲冒當監試之役所帶府隸不能檢飭應辦所需索之弊至發於宣傳官摘奸之時莫非不察之罪云尹悌東曾經侍從請議處允之又啓言考喧都事宋彙敏嚴思勉原情以爲衛外禁喧渠之所責而不能禁斷肅淸輦路以致部字內擊錚之猥多不職之罪實無所逃云請竝刑推得情敎以其在懲後之道不可歇勘以公罪嚴加勘律又啓言時囚議處者議處照律未捧供者亦以草記照律事命下矣時囚具庠李在學李集斗柳文養安廷玹李貞運尹魯東宋民載崔顯重李景壽各杖一百收贖告身盡行追奪放送韓致應吳在鎭尹悌東鄭時養各笞四十收贖附過還職白光澤父母老病無兄弟獨身云告身盡行追奪又五年禁錮而徒三年定配收贖放送宋彙敏嚴思勉各杖八十以公罪收贖放送允之敎以如有功議各減一等又啓言具庠柳文養李景壽功議各減一等杖八十收贖奪告身三等李集斗議減一等李在學李貞運尹魯東宋民載崔顯重竝功減一等各杖九十收贖奪告身四等韓致應功議各減一等笞二十收贖尹悌東功減一等笞三十收贖安廷玹宋彙敏嚴思勉吳在鎭鄭時養白光澤無功議云
정조 16년 · 강
召見三日製入格儒生于春塘臺
정조 16년 · 목
予命史官呼直赴三人新來訖仍使以次進前各奏所做詩文予謂尹益烈曰爾之頃日應製筵臣多斥其文體之不馴雅今番所作一如前套何也益烈曰臣之文體本自如此雖欲變體未能遽變矣又謂洪大協曰重臣多子而又見大少科慶可謂福人矣
정조 16년 · 강
御春塘臺行壯勇營試射
정조 16년 · 목
閑良李萬實柳葉箭邊二中講純通史元仲貫革邊二中講純通崔廷銀貫革邊二中鞭蒭二中李郁柳葉箭邊二中講略竝直赴殿試○該營啓言本營鄕武士直赴會試之類依定式自本營別爲試取入格人別單書入未入格人會試帖文還收爻周移送兵曹敎曰依規矩入格者直赴殿試不入格者初試帖文爻周而有故未參者姓名當尾錄於草記中以爲憑考陳試而此草記未免漏却卿則推考陳試者姓名錄送兵曹
정조 16년 · 강
命傳香承旨詣受香所奉審摘奸
정조 16년 · 강
以徐有聞爲注書口傳也
정조 16년 · 목
敎以假注書皆差祭改差實注書令該曹口傳差出
정조 16년 · 목
因別雲劍望單敎曰兵判豈可入別雲劍望單使之擬入聞是司謁之誤傳承宣之無一言持難亦爲駭然當該承旨推考此望筒勿施當該司謁過殿試後各別嚴加處置
정조 16년 · 강
遞承旨洪明浩閔台爀李亨元申耆李百亨以徐邁修金履翼李敬五徐榮輔尹㬦代之竝前望也尋命㬦肅單勿施拿問處之
정조 16년 · 목
明浩台爀亨元耆百亨差祭也○政院以新除授承旨尹㬦方在削職金履翼亦在罷職中啓竝命敍用又啓言尹㬦方在奪告身而啓辭中誤以削職書入至氶敍用之命臣之矇然不察萬萬惶悚而尹㬦旣在奪告身則不可以削職蒙敍循例擧行何以爲之敎曰旣在奪告身中徑先出肅者萬萬駭然肅單勿施前承旨尹㬦拿問處之
정조 16년 · 강
以右議政朴宗岳爲奉常都提調仍命該寺首郞朴瑞源久任郞鄭來百先汰後拿
정조 16년 · 목
政院啓言各陵祭享祭物奉常提調進去監封事曾有定式而今番寒食英陵長陵寧陵顯隆園祭物監封時因提調未差只郞官擧行云祭物監封事體至重提調有頉則該寺郞官事當卽爲來告本院而不此之爲徑先擧行特敎定式之後如是違越萬萬駭然該寺郞官請重勘敎曰莫重祭物封進乃敢違越定式萬萬駭然該寺首郞及久任郞先汰後拿卽爲捧傳旨在外都提擧許副右相爲都提擧而提調前望入之○提調前望金尙集批下
정조 16년 · 강
命廟宮寒食祭享官以耆老卿宰通瀜塡差文武殿試試官以榻敎差下
정조 16년 · 목
敎曰再明日殿試試官望與廟宮陵園寒食獻官必當相値排擬局且耆堂卿宰中筯力好者廟宮則通瀜塡差事分付將臣勿拘差擬事一體分付該曹而再明日殿試武所丹楓亭射技分所而以命官及考官二參考官二擬入講則登賢門及宜春門分所而主掌官勿爲分差試官則閣臣中考官一員文武二品中一員參考官各二員擬入事預爲分付文武試官例皆受點前牌招而今番則以榻敎書出差下事亦令該房知悉
정조 16년 · 강
命宣靖兩陵書員帖加成給守護軍優給米斗
정조 16년 · 목
敎曰近年植木之役採運效勞旣多宣靖兩陵書員金福世李尙大帖加成給赴役守護軍一百四十名令畿營各優給米斗後狀聞事下諭于畿伯
정조 16년 · 강
命內禁衛金守淵等還差正領
정조 16년 · 목
兵曹以內禁衛金守淵等充軍代金廷說有頉代啓請口傳施行允之敎曰雖日汰百人正領何益於紀律乎爲兵判或別將者隨處檢束則彼幺麼鄕弁豈敢違令乎設爲違令不難處置來頭試射更或若此致有現發之弊別將重勘兵判亦然卿等爲先知悉充軍各人姑爲分揀還充正領若修擧則仍爲勿論否則棍汰所謂一番內禁衛果何物也每當試射輒煩飭敎其爲朝廷之貽羞莫此爲甚當有觀勢別般懲一之擧竝以知悉
정조 16년 · 강
承旨徐邁修上疏賜例批
정조 16년 · 목
疏略曰嚮者堂疏峻發爲臣之罪無所逃矣嗚呼聖躬久違天和輿情普切焦迫此際賓對之命固知靜攝之有妨臣旣忝保護之任宜卽請寢而庸愚昏憒未及周旋豈敢有一毫分疏之意而第所被人言義正辭嚴有非尋常官箴之比則其何敢以時日之稍久唐突冒進重犯無忌憚之科哉伏乞亟遞臣職
정조 16년 · 강
禧陵參奉申應漢童蒙敎官徐在修相換口傳也
정조 16년 · 강
以尹行任爲承旨前望也
정조 16년 · 강
命壯勇營兵房金持默兼察守禦廳禁衛營
정조 16년 · 목
政院啓言守禦使吳載純以顯隆園寒食祭官今方受香出去所佩密符來請還納敎曰仍佩往來往來間壯勇營兵房兼察牌招聽傳敎又啓言禁衛大將徐有大以厲祭獻官今方受香出去所佩命召來請還納敎曰本職許遞以預差使之受香而左尹之代今日政差出○敎曰禁將差祭於泰陵仍佩往來事分付往還間壯勇營兵房兼察聽傳敎訓將今日當自水原復命而必當侵暮明日來待事分付
정조 16년 · 목
敎曰違牌及有實病承旨許遞今日政除差祭及總管騎省受點試官受點雲寶劍受點衆所共知身病情勢在外只以無故人擬入事分付○以朴祐源爲吏曹參判權以綱爲大司諫宋景煥爲掌令高宅謙爲持平崔重圭爲正言沈能翼爲副校理金熙朝爲副修撰金履素爲判尹李祖源爲刑曹參判徐浩修爲同成均李亨元爲左尹丁範祖爲禮曹參判李秀夏爲承旨趙宗鉉爲都總管
정조 16년 · 목
禮曹啓言徽陵陵上曲墻有頉處修改時本曹堂上一員例爲進去監董而參議未差參判丁範祖在外臣昌順方帶藥院提調無以推移進去請令政院稟旨變通敎以竝許遞今日政差出○禮曹判書以洪檍趙宗鉉具㢞擬入敎曰其子登科殿試在明宜令在家觀之副望侍衛之職受點末望試望終日無去來之書入者此望筒竝勿施捧納承旨推考今日政更爲擬入判書以洪秀輔金頤柱李聖圭更爲擬入敎曰首副望獨非耆堂此非老病乎更爲擬入○禮曹參判以洪檢申光履魚錫定擬入敎曰非老病則差祭也何名點下而亦何責以各陵修改之役乎政官推考除在外差祭各處受點外以在京無故人更爲擬入如無可擬之人今日政問于大臣加望以入參判以黃昇源李洪載洪聖淵更爲擬入敎曰李洪載聞有實病黃昇源方有處分當該銓官從重推考更爲擬入○以趙宗鉉爲禮曹判書洪檢爲兵曹參判曺允亨爲工曹參判○敎曰禮判兼帶總管許遞前望以安昌君燝批下
정조 16년 · 강
推吏曹判書金思穆參議沈煥之
정조 16년 · 목
政院啓言使臣還渡江前例不得擬望而今日政新除授校理沈能翼以書狀官時未渡江徑先擬入至於受點揆以政格未免不察請當該銓官推考允之
정조 16년 · 강
以尹行元爲承旨前望也
정조 16년 · 강
以具㢞爲大司憲沈興永爲掌令柳星漢爲持平金履禧爲大司諫朴奎淳爲獻納鄭東觀爲正言竝前望也
정조 16년 · 목
因監察茶時啓辭敎曰竝許遞諫院諸臺在外及未肅拜亦爲許遞與未差之代前望單子入之待下批牌招明日殿試時侍臣使之備員
정조 16년 · 강
考下抄啓文臣去正月朔課試試券試官吳載純徐浩修
정조 16년 · 목
以韓愈請定樂章爲啓題正言嚴耆違次上居首
정조 16년 · 목
吏曹啓言寒食祭徽陵典祀官兼大祝應敎成德雨謂有身病屢度催促終不受祭物事體駭然本曹請推之外無他可施之罰何以爲之敎以拿問嚴處因囚單敎以罷職放送
정조 16년 · 강
命注書徐有聞拿處尋命放送
정조 16년 · 목
敎曰食前出牌尙無去來此亦紀綱所在實注書徐有聞拿處院隸令兵判一倂嚴囚因囚單敎以更觀明曰擧行處分次姑爲放送
정조 16년 · 강
命松營選武試射沒技優等人竝直試殿試
정조 16년 · 목
兵曹啓言開城留守李時秀狀啓以爲今春試射時本營選武左列軍官閑良金尙五騎蒭沒技金顯一片箭沒技右列軍官閑良金致漢柳葉箭沒技尹警任白仁最騎蒭沒技李命暹各技優等云似當直赴殿試請上裁敎以依回啓施行
정조 16년 · 강
遣承旨詣太廟景慕宮奉審摘奸
정조 16년 · 강
行文武科殿試于仁政殿及春塘臺文試所試官朴宗岳徐浩修洪檢金方行尹弼秉李殷模朴思默武試所帳殿試官朴宗岳李秉模趙心泰李喆模李益洙李懋申光輅丹楓亭試官鄭存中趙圭鎭洪仁默李海愚宜春門試官徐龍輔任嵂曺允大朴宗和登賢門試官鄭東浚李源李晉秀金鎭鼎
정조 16년 · 목
具翼善冠袞龍袍乘輿出協陽門由仁政門詣仁政殿降輿陞座試官及文擧人入庭行四拜禮以三角山銘懸題承旨徐榮輔啓言筵席事體何等嚴重而試官金方行尹弼秉無端離次請竝推考從之仍敎榮輔曰試所承旨留捧試券易書後來待於春塘臺殿座處所可也又敎曰書題卽至易之題也時限以申初爲定俾各善做也乘輿出仁政門由靑陽門詣春塘臺降輿陞座試官及武擧人入庭行四拜禮命呼名發射仍敎分所應射中如有未入格者使之來待帳殿應講以試記修正之多有違例命參試官李益洙事過後拿處仍御小次命試官考講額外壯勇衛柳得源李英址以閑良書單子命拿入敎曰汝等俱是額外壯勇衛則何不以役名書之而乃以閑良書之耶帳殿應射事體尤自別則汝等焉敢唯意爲之此必以額外二字爲不滿而然極爲痛惡大體今番二所榜目多有用私之所聞而以文試官生疏之故徐有和李得濟兩人恣意用私行其所欲至令遐方扢才之人飮泣而還云豈不萬萬痛駭乎特以傳聞之或有夾實姑不嚴處而汝等亦是有勢力武弁中人也不能嫺習弓馬徒占好科於徐有和李得濟任意行私之時以至役名之不書單子如汝之輩宜施重棍遂命柳得源決棍三度敎曰汝則氣質甚弱姑且參酌又命李英址決棍五度仍敎曰汝輩更以本役書呈單子應射於末端如未入格當有處分也命拿出又命南行部將崔廷岳梁鍾人都監別軍官許乘等應射廷岳柳葉箭四中講粗使之直赴殿試文試所試官捧試券易書來待命入侍赴擧諸人亦令來待考券訖以次拆名李肇源居首任厚常尹益烈爲第二第三予謂別雲劍李敏輔曰卿子居魁不得爲翰注甚可惜也以卿子之年紀地處何必善做殿試文字以至於居魁耶敏輔曰此亦有數之事不期然而然矣又謂別雲劍洪檍曰卿之兩子俱占大小科於一時卿之長子又方作宰卿又偕老爲耆堂卿之福力實爲稀罕矣檍曰莫非恩造矣武科韓亨祚居魁崔應斗金能爲第二第三金義福裵漢億朴位卓朴聖龜金載鍾等五人無分追付於後殿試命文武新恩分東西進前文科則使史官徐有聞呼新來進退武科則使總府堂上呼新來進退訖使之退出乘輿出靑陽門由明政門永淸門還內
정조 16년 · 강
罷訓鍊都正趙心泰職旋命分揀充軍差備官李炡五于康津縣
정조 16년 · 목
承旨尹行任啓言帳殿咫尺之地訓鍊院官員官服之底乃敢不着軍服而着氅衣事體極爲寒心訓鍊院公事堂上及該官員不可無嚴處之道矣敎曰近來紀綱雖曰解弛帳殿臨試事體何等嚴重則幺麼差備官與擧子唼囁着氅衣出入至有承旨之論奏萬萬駭然常時不能檢飭之失焉可逭也當該訓鍊院公事堂上趙心泰罷職該差備官令兵判決棍遠地克軍行首習讀亦令兵判嚴治仍命訓局令都提調總察尋敎曰訓將兼察都提調使之爲之矣都提調方在未出任中傳敎勿爲頒布壯勇營兵房兼察守禦廳則令兵判權察捕將則前望單子入之待下批牌招傳授命召傳令及大將牌又敎曰雖以飭勵之意有所處分不過微事其子今日唱第合有參恕之道訓將處分分揀○兵曹以給册差備官李炡五決棍十度康津縣克軍行首習讀決棍汰去啓
정조 16년 · 강
命生畵違格人尹德雨許赴殿試
정조 16년 · 목
承旨徐榮輔啓言今式年會講尹德雨旣已入格而以生畵封彌之違格見拔於原榜生畵不過如殿試之定其第次則見拔於生畵者當付於後式年生畵依殿試見落更付後殿試之例法意當然尹德雨許付於後式年生畵宜矣敎以不必待後式年許赴今番殿試
정조 16년 · 강
以尹坊爲都總管黃昇源爲兵曹參判竝口傳也沈煥之爲禮曹參判口傳新資也徐有大爲捕盜大將前望也
정조 16년 · 강
遞承旨徐邁修趙衍德李秀夏尹行任以趙尙鎭朴祐源李得濟李鎭復代之尋遞得濟及鎭復以丁範祖李思祚代之竝前望也
정조 16년 · 강
仍任吏曹參判朴祐源
정조 16년 · 강
有政吏曹參判朴祐源進
정조 16년 · 목
以閔台爀爲承旨李肇源爲典籍韓亨祚爲司宰主簿任厚常爲尙瑞直長尹益烈爲典牲直長
정조 16년 · 강
命時囚尹㬦勘放朴瑞源鄭來百罷職放送
정조 16년 · 목
義禁府啓言罪人尹㬦旣在奪告身中徑先出肅罪杖八十收贖奪告身三等允之敎以如有功議各減一等該府以功減一等啓
정조 16년 · 강
太廟修改告由命於望祭兼行
정조 16년 · 목
敎曰昨日寒食祭享今夜望祭享則明日又以修改告由行祭事近瀆䙝修改告由今夜兼行祝文更爲精書承旨往傳獻官已奉詣之祝文待禮畢同藏于瘞坎事言于獻官亦以此意分付太常
정조 16년 · 강
命宮闈令金處仁金起瑞削案刑配監察李福休汰去勘律
정조 16년 · 목
敎曰祀典何等至敬至重之事則昨夜莫重之地所謂宮闈令擧行萬萬無狀當該宮闈令爲先削去內侍府案後出付有司嚴刑定配名以臺監不爲呈課尤爲駭然爲先汰去令該府照律重勘
정조 16년 · 강
分揀前捕將趙心泰
정조 16년 · 목
心泰以訓鍊都正罷職旋命分揀而新除捕將徐有大承牌政院啓請密匣敎以分揀則捕將亦在分揀中此啓辭勿施
정조 16년 · 목
予謂心泰曰園所植木今番則果無未盡否心泰曰雖未知來頭榮枯之何如而目下觀瞻極其蔥茂矣予曰今年以後可以更不煩民力乎心泰曰舊定火巢以內則前後種植旣稠且密固無待於加植之功而若通新定火巢論之則幅員甚闊不可不繼此而更用民力己酉秋植木時臣與都監堂上商論種植之方則皆以爲限十年不撤不息然後可以成就矣予曰今番植木當於何時畢役云耶心泰曰果川安山陽城振威四邑差員所管則今已畢役而其餘四邑當於念前告訖云矣予曰然則必以限念間種植之意知委於諸差員俾無一毫未盡之嘆也心泰曰洪範山沙脫處初欲鋪空石補築矣臣於今行更審形止則沙胱初不大叚故隨其地形略略補完更以松種稷種從宜播植爲詐矣予曰南山後麓補土則果何以爲之耶心泰曰南山後麓則旣非局內緊近之地且役處極其闊大似難猝乍間完補故諸議皆以爲姑觀今夏潦水後更審形止徐議補築爲好云故今番則姑不始役而至於茂時郞端沙落處則目下所見一時爲悶已以十三日始役期於完補之意停當矣予曰茂時郞端果何處乎心泰曰卽內案山下麓也予曰石橋之役亦何以經紀耶心泰曰謹俟吉日溳下卽當始役而浮石不可不預先爲之故石手十牌將於明日起送而但浮石則雖當自本府定禆校擧行至於造橋始役之後恐不可無主管監董之人矣予曰差員洪就榮專管董役而曹允植亦是差員中一人使之一體看檢可也新治築城事曾有言及者今行似必周審形止廣袤當爲幾行心泰曰若跨案山而築之則少不下五千餘步以今經費作此鉅役不無事鉅力綿之慮矣予曰所入物力限十萬兩區劃則能無不足耶心泰曰臣未能的知贏縮之如何而若得十萬之數則庶可以經紀矣予曰石築磚築固好矣而曾聞土城之堅固不下於石磚卿意果如何心泰曰平壤坊水城安州南塘城皆土築之城而堅固完厚閱久不圯以此觀之則土築初無損於石築矣予曰南塘城周回果幾許而創設不久其時所入物力卿或有聞知者乎心泰曰曾聞其梗槪則周回不過二千步而伊時所區劃爲小米一萬石錢三萬兩云矣予曰予於卿近來委任果何如而卿則事事不能對揚予甚悶然向日試所事已極可駭而近聞閭巷之間穿踰莫禁云卿方帶捕將苟能嚴加懲戢則豈有如是之弊乎且昨日殿座時訓鍊院擧行全不成樣此後則掌務官各別擇定俾無臨時屑越之弊也
정조 16년 · 강
命園所所植關東栢自惠廳給價
정조 16년 · 목
敎曰今番植木時關東栢朶皮栢子取用者夥然卽令惠廳問于監董將臣以公穀從優給價後後錄狀聞事行會
정조 16년 · 강
命秋曹京兆堂上開坐通衢嚴刑詐稱禁髢女人遠島爲婢
정조 16년 · 목
捕將趙心泰啓言近來女人輩稱以首髢禁亂突入村家索錢討米閭里搔擾云故自左右捕廳發校譏詗各捉一女而多般究覈擧行自服如此冒稱禁亂之類委之以女人不爲嚴繩則奸細之習無以懲戢請竝移刑曹重勘敎以聞甚可駭明日刑曹堂上與漢城府堂上開坐於鐘樓前路聚會民人厥女兩人各別嚴刑仍以厥女罪狀曉諭民人後厥女遠島充定鎭婢仍令京兆堂上申諭民人更或有假稱侵漁之弊卽令來告官府以爲憑處之地如是申諭之後若或匿不告官無論班戶民戶家長當被掩置之罪以此意各別嚴飭
정조 16년 · 강
命及第南公轍單付兵郞兼史李肇源亦擬郞署付兼史
정조 16년 · 목
敎曰在外兵曹郞廳改差故事卿相子弟之應叨簪筆者科前已出六品之人或因特敎或因其父兄之筵奏付五曹兼春秋俾習筵席體貌許觀記注文字法意甚好前例旣多年前故相徐志修孫及李領府子用故相金在魯子故領府特付兼史之故事限館錄付兼史使之行公今榜南奉朝賀子南公轍亦依此例今日政特爲單付兵曹郞官仍付兼史以其家聲居魁徑陞不得參翰圈可惜典籍李肇源待闕移擬郞署一體付兼史事分付
정조 16년 · 강
命及第鄭東簡放榜日遣禮官致祭于故大司憲鄭晩淳
정조 16년 · 목
敎曰昔日之事豈可無記存之擧其子今幸登科故大司憲鄭晩淳家遣禮官唱榜日致祭
정조 16년 · 강
命注書徐有聞還付翰林
정조 16년 · 목
敎曰翰圈待榜出卽當爲之史官不可不備員注書徐有聞令該曹口傳還付翰林牌招入直
정조 16년 · 강
以徐有聞爲藝文待敎口傳也
정조 16년 · 강
遞承旨丁範祖李思祚
정조 16년 · 목
範祖在外思祚違牌也
정조 16년 · 강
遞刑曹參判李祖源以沈煥之代之前望也
정조 16년 · 목
以金載翼李百亨爲承旨金翊休爲大司諫李殷模爲應敎洪明浩爲禮曹參判李肇源爲兵曹佐郞南公轍單付兵曹正郞兼春秋
정조 16년 · 강
推兵曹判書李秉模
정조 16년 · 목
武科殿試甲科第二三人已付司正而第次錯誤改付標以入承旨請推該政官允之
정조 16년 · 강
命武擧子壯勇衛崔允擎首保前兵使李性默令該府勘律
정조 16년 · 목
訓鍊都監啓言依下敎殿試擧子單子一一爬櫛則落字誤書違格之類爲五十八人着保違格竝其保擧而論之則亦爲三十三人其中擧子三十五人保擧六人從輕重決棍其餘鱗次捉來懲治計料而壯勇衛崔允擎只書首保上保字二三保則不書保字二三保前郡守趙應鉉前主簿沈擇之已爲懲治至於首保人前兵使李性默目擊其二三保不書保字而循例着銜以給者萬萬駭然係是曾經閫帥之人請令該府勘繩允之
정조 16년 · 강
刑曹參判沈煥之疏辭新資賜例批仍命牌招
정조 16년 · 강
修撰安策疏陳母病乞救獲尾付討逆踏啓字
정조 16년 · 목
疏略曰逆喆老斃牖下妖宇假息島中未乃委曲宛轉俾得歸葬其父有若尋常竄配之受由者然是殿下失刑之中尤爲萬萬過中之擧矣目今處置之道惟在於拿致王府明正典刑而畢竟處分止於還發配所殿下雖以爲事已妥帖臣則謂此賊未正法之前終無妥帖之日伏願亟允臺臣之請快施王法
정조 16년 · 목
因囚單敎以付過放送
정조 16년 · 강
命雲山前郡守蔡顯九犯贜錢穀自秋曹徵送該道
정조 16년 · 목
平安監司洪良浩狀啓以爲雲山前郡守蔡顯九在任時吏鄕輩閃弄穀簿民怨狼籍故去臘月貶罷後發關新郡守使之窮覈則昨夏勅需耗米一百五十石發賣作錢賤價立本餘剩三百兩盡歸私用秋捧時元還民中抄出富實戶每戶折米或二三斗或三四斗加錄勒徵之數爲二百四十石該監色輩潛自分食京衙門年例發賣時小米五十石加出作錢輕價立本餘剩九十二兩零亦歸私橐停退還折米三千九百八十石內五百四十石以鄕將吏奴之流來舊逋混錄移施以至磨滅之境通詐前後幼弄米爲九百八十石錢爲三百九十兩零故該監色爲先嚴刑而民名加錄米及發賣取剩錢一一徵出還給民間舊逋之混入停退者皆徵還錄於會案計料身爲守土之臣見瞞於監色以致國穀之虛縮民食之耗失者尤極駭惋況其諸般所犯如是狼藉其罪狀請令攸司稟處敎以飭禁何如則勿論犯之多少已難免贜案與不法則況其名色不淨莫甚旣聞之後豈可尋常處之乎自本曹一一徵給該道後草記以爲照法嚴勘之地
정조 16년 · 강
平澤按覈御史金熙采進書啓
정조 16년 · 강
召見大臣備局堂上及平澤按覈御史金熙采于熙政堂
정조 16년 · 목
因次對無時急頉稟敎曰久未爲之今日來會○予曰以權瑋事向於殿講日有所洞諭於卿等伊日登筵之備堂三司試官亦皆聞知矣所謂翼魯輩非但朝廷之罪人卽予之仇讎矣若非此輩譸張則豈有年前經夜江郊大小波蕩之擧而目下事幾何不至於尺布斗粟之謠乎中夜思之何得安寢大抵長陵以後宗班無一見在此無他無論古之翼魯今之翼魯近於王室者左右鑽剌簛之弄之畢竟使之無幸而後已此所以宗班之如是零替也國榮之逐出卽丁酉年渠引用仁城君故事之故也予未嘗索言而伊時故相鄭弘淳詳知之嘗筵奏曰事實臣亦錄置爲言矣如權瑋者其同參逆謀雖未知如復賊之爲而其牟利納交鄙穢閃忽蹤跡罪狀昭載於刑曹文案渠豈敢出入泮宮干涉士論乎李承薰之不拜聖廟今已脫空籍令不得脫空而承薰雖以法繩之權瑋之罪固自如則爲今日臣子者其當嚴討不暇而金文淳身爲司寇聞向日筵敎後猶尋常看過諉之事關聖廟今此回啓中初無一言半辭之論及寧不痛駭乎予於聖學亦有工夫晝夜所看惟是經書尊聖術卽予若心廷臣庶皆知之而扶正處扶正嚴防處嚴防然後國可以爲國人可以爲人矣孔聖所訓卽君君臣臣也此輩若一向喣濡容貸則國綱其將掃如矣向來洪樂安事亦極駭痛外托衛正之名暗售嘗試之計渠敢用此等習於今日朝廷乎太阿在手予當一試此輩以爲藉重於聖人則雖人君亦顧忌器之嫌而動攤不得國無法則已苟有法也三尺之律豈不施於此輩乎至於金文淳始也顧藉金重淳不遺餘力俄者下敎後忽以金重淳與權瑋盃酒親密等語回啓重淳若與權瑋親切則文淳出身已久又帶泮堂權瑋事豈不知之且若然則初次躍語何爲以施罰二字草草論列乎卽此一事非但偏黨之習玩弄亦極矣此蓋三堂俱是有勢者只欲避人言不畏國綱而然也如此之類豈可置六卿之列乎自卿等於此等處明目致討然後可曰有國有臣矣右議政朴宗岳曰秋曹回啓臣未及見之矣予曰金文淳則受恩何如沈煥之李冕膺則予所以拯濟亦何如則豈敢若是乎文淳自是手脚慌亂煥之冕膺亦皆陋矣予雖不若浼而渠輩之顏亦厚矣頃日李敏輔筵奏曰昔之攻斥耇輝鏡夢者類丙申以後反爲耇輝鏡夢甚無顏爲言而予則曰攻其人而不攻其黨可矣宗岳曰無累之人有所歉然乎此則敏輔失言矣予曰金文淳輩其在飭礪一世之道初欲訊問使之具格待令而更思則方今與物同春此時闕庭不必行如此之擧且孝廟朝金弘郁處分後取明道語以觀理二字扁額予於此訓心所體念故今日處分亦反復思量欲用次律卿等出而言於衆使今日朝鮮少知有君臣之分可也備堂李秉模曰向來筵敎一則心寒骨冷一則震懍無地今日廷臣之罪可勝誅哉臣請溯而言之年前鞫獄時自上嚴飭委官凡於鞫囚之招語及逆字者竝令勿書未知聖聰亦或記有而其時史官必書之矣臣親承下敎傳于委官則委官嚴畏怵迫多所刪拔而雖以鞫案所載者言之金生我生金死我死等說與復賊關通綢繆之迹狼藉難掩殿下雖欲以恩掩義亦無奈何矣今日廷臣雖甚無狀王室至親豈有無端論法之理而逆節旣如彼至㦧至凶則其可以王室至親而屈法乎殿下敦親之至情欲保之若心臣豈不知而義理嚴處聖人亦不得低仰故先正臣宋時烈論徵潚事以知情不知情分而言之今此逆宗負犯之狼藉不但爲知情而已則使時烈在今之時必力主斷法之論矣殿下雖以翼魯輩諸賊至有私讎之敎而至於用法則或慮挨逼於逆宗竝與幺麼宇鎭輩而當斷不斷以致風習委靡人心日下人君之所恃者惟朝廷而今日朝廷實無可恃伏願自今當斷處亟斷指導處指導俾世臣咸底生道焉至於金文淳輩罪犯回啓措語臣未及見之而殿下如以殿庭親問爲難則令本府推鞫有何不可乎予曰今日臺臣見此傳敎之後始乃發啓則是承望風旨也此習予常非之且近日臺諫之含默不可無警當施譴遞矣予又謂御史金熙采曰觀此書啓可謂不成說矣御史淳實故不爲深責而此必金熙朝贊助而然也金文淳金重淳豈如是可畏乎熙采曰權瑋之巧慝凶獰一味抵賴竟至徑斃不勝駭惋頃日下敎臣旣承聆爲臣子者旣聞血讎之敎不可使渠一刻生存故嚴訊一次而箇箇猛杖仍爲致斃矣予曰瑋之族屬多乎熙采曰瑋之兄琽亦以鄕戰之魁首入於廉探故亦爲嚴訊矣予曰趙常本何許者耶熙采曰亦是新儒而巧黠陰險不下於瑋矣至於鄭相勳爲名人卽居生於壯洞行事虛悖而專由於趙德㴠之衝動趙基泓之符同邑吏之致矣予曰此後平澤可以懲戢乎熙采曰非但乎澤一邑列邑庶皆懲戢參覈官之言如此矣
정조 16년 · 강
荐棘金文淳沈煥之李冕膺于金甲島
정조 16년 · 목
刑曹以平澤按覈御史書啓回啓言近來人心不古外邑鄕戰已成痼弊雖或有構誣官長之習至於今番乎澤事而極矣權瑋性旣兇悖跡又陰秘附麗於惡逆劇賊之家千妖萬惡實無異於翼魯而尙今假息誠一變怪乃及出沒京鄕無所顧忌始以逞憾之意敢售造言之計譸張謊說構捏前官播傳遠近暗地糾結終至有發通賢關疑亂聽聞驅人於罔測之科蓋此事之首謀者瑋也慫慂者瑋也前後負犯顯戮猶輕而終始抵賴徑斃杖下致使典刑未得快正誠萬萬痛惋其餘干犯諸人御史旣已酌決今無可論至於金重淳身爲太學掌議引接匪類盃酒致款遂以構陷之言認作眞的之證其輕擧妄作貽羞賢關更無餘地趙德㴠則探問言根激勸發論以致鄭尙勳之攔入科場惹出鬧端者尤極駭妄竝令本館各別施之以極罰權約仁則渠以瑋賊親侄其於渠叔積費經營之事豈無參涉之理而乃以長在京中全然不知等說粧撰納招極爲巧惡雖以燒化通文一款欲爲自明之計其在鋤兇懲惡之道不可不重勘分付該道道臣嚴刑遠配趙基泓則前後異辭變幻事實做成浮言之堦者亦極無狀姜柱植則自是瑋賊之切姻又是瑋賊之住接旣有趙常本倡動之招渠亦以在旁參聽爲辭則不可以似無干涉置而不論而係是朝官請竝令該府拿問嚴勘命出給更爲回啓該曹又啓言金重淳身爲太學掌議旣知瑋賊之附麗凶逆窮兇情節而乃敢與之締結杯酒團欒腸肚相連暗地和應做出誣人之計爲此發通之擧者究厥心腸與瑋賊一而二二而一者也其在嚴隄防杜亂萠之道決不可尋常處之爲先各別嚴刑絕島遠配趙德㴠則探問言根激勸發論甚至借衣尙勳闌入科場惹出鬧端百計誣人者專受瑋賊之指嗾論其情犯萬萬痛惡請亦爲嚴刑島配命更爲出給判書金文淳參判沈煥之參議李冕膺竝具格拿待尋敎曰若無如翼魯爲螮蝀孼芽則豈有至難處至不忍之事而又豈有往年經宿江干擧國奔波之事乎每提此意諄諄於筵席有耳者孰不承聞大抵外朝自外朝宗班自宗班絕然不干涉痛革爲螮蝀爲孼芽之習然後始可以終伸私恩而全保之凡事有本有末欲全保之則宜先嚴防弊源此所以年前一邊握手敍阻一邊嚴治翼魯不如是則何以杜奸弊而伸私恩乎近日所謂權瑋討罪之事不過賤卑牟利之類左右納交之罪不足掛諸齒牙間而渠名巧出於平澤査事以渠從前所犯曾有該曹査覈之公事日前筵中發此事於是乎朝家亦於此不欲諱之者出於如許之類無論罪之輕重跡之露隱隨現不饒貸而欲全保處眞欲全保之苦心也彼金文淳者渠旣致位正卿受國厚恩何如則當初回啓雖諉未及聞知之無妄之擧今日跋語究厥所爲可謂莫可曉解若以事關不拜聖一款謂有忌器之嫌而不敢語到於他罪有無則亦有大不然者設使李承薰果有不拜之跡繡啓不得脫空承薰之罪自承薰之罪嚴防之事自嚴防之事承薰雖施三尺之典厥事何關於本事況於承薰本事則以脫空之意明白論列於啓目獨於厥事近處無一言槪及於嚴防身爲法官者擧措若此則自此雖有如翼魯幾軍其可畏刑避死知所懲戢乎又若此則其將遂全保之苦心乎否乎所謂判堂雖如此參聞之亞三堂郞同一負犯初欲躬問後處分先命具格拿待矣更思縲絏桁楊之污穢關庭有所十分不欲爲者具格拿來囚罪人金文淳沈煥之李冕膺金甲島一竝圍籬安置
정조 16년 · 강
飭禁宮房免稅倉底外受之幣丙申定式後不能察飭之度支長罷職作奸宮屬嚴査照法
정조 16년 · 목
右議政朴宗岳啓言各宮房無土免稅每結米二十斗收納於戶曹自戶曹分給各宮房者自是定例而宮屬輩欲其沾漑該曹厭其輸送直爲外受所謂外受者宮屬輩自倉庭以石受去每石加捧一斗或一斗二三升而免稅斗斛比他尤大故民間所納一結所入洽滿二十五斗或有以錢代納之邑錢則自有九兩定數別無加減之弊米錢從邑例直納於戶曹而外受之弊請各別禁斷定式施行敎曰小民之於宮結徵稅爲切若切矜之大弊巨瘼初元頒綸首提是事誦先王肌膚何惜之敎特罷宮差捧稅之規皆令竝納於度支自度支分給各宮房一倣惠廳分給貢物於各貢之法意事目昭載堅如金石則今聞卿言所謂倉底外受之說萬萬駭然名雖捧給無異直納事目定式自歸皮不存度支之長若能察飭豈有是也丙申定式以後倉底外受倡始之當該判堂罷職其後循襲之判堂一竝從重推考最初作奸之宮屬令該曹嚴査究出以爲照法痛繩之地仍以此擧條自本司行會無土宮結所在各道俾勿更犯邦憲如是而更犯者道臣守令亦難免其責以此嚴飭
정조 16년 · 강
命安興僉使與他道履歷窠相換
정조 16년 · 목
右議政朴宗岳啓言安興鎭乃是沁都外援海路咽喉其爲關防不輕而重今以久勤差送僉使故號令不嚴誅求太甚臣意則擇送有履歷武弁責其成效合宜而久勤窠窄亦可悶以他道履歷窠相換不害爲兩便請令該曹稟處從之
정조 16년 · 강
命洪州一面割屬海美縣以爲防兵船留泊之所
정조 16년 · 목
右議政朴宗岳啓言海美防兵船留泊之船艙潮水退縮仍爲成陸故每水操時調發闔境民丁掘浦然後僅僅曳下民弊不言可想況脫有緩急勢莫奈何自船艙相距十里內洪州地有可合船艙處以本州一面劃付海美者多有前輩議論而尙未變通蓋由割地移屬事涉重難而然也臣於按道時稔知此弊故仰遠矣敎以武將中曾經水使亦陳所見訓將趙心泰曰海美船艙之不合留泊戰船其來已久今此大臣所奏實合方便矣禁將徐有大曰臣待罪忠水僅若干月遞歸利害當否未能詳知大臣纔經湖藩有此陳達必有見聞之眞的者臣別無他議矣敎以右相旣自本道來必當稔知事勢詳聞便否況民弊戎政所關何如則一面之移劃有何特難依所奏爲之
정조 16년 · 강
命諸道都事以可合通淸人差遣
정조 16년 · 목
吏曹判書金思穆啓言昨年因臺啓各道都事以侍從差遣事有付該曹稟處之命矣都事旣稱外臺體貌㢠異於守宰而近年以來文臣之得此者視同落仕臺啓所云見望出涕者不幸近之從前通變之論非心一再侍從差遣非不得宜而應遷出六之窠無以區處許多作散之員無以甄復侍從差遣一款請姑置之必以有履歷人另加擇擬以示甄別之意而近來監司皆已分供則獨此都事自營邑支供事甚斑駁今若以朝家劃給之常俸使之自至張一如各道中軍兩都經歷之例則必無厭避之患若其職掌則考災實正風俗等節旣屬巡營謹就陰晴己言之董率兼史童蒙講之申飭各邑兩件事着念擧行俾存古規恐似得宜請下詢大臣處之予問大臣之意右相朴宗岳曰外臺事體亦自不輕臣意則以可合通淸人另擇差遣而至於支供之節惟在營邑之按例擧行而已自朝家發令出給事面如何矣從之
정조 16년 · 강
命繕工監役在外人以參奉相換
정조 16년 · 목
戶曹判書趙鼎鎭啓言繕工監監役三員俱在外本監事自多苟簡請令該曹他司相換從之吏曹判書金思穆啓言監役係是三十朔窠則當以奉事相換而未出仕之人今若換擬於奉事恐涉太驟請以參奉相換從之
정조 16년 · 강
命駕洛國首露王陵享祀日子令雲觀推擇
정조 16년 · 목
禮曹判書趙宗鉉啓言首露王陵春秋享祀依三聖祠崇雲殿崇德殿例擧行事命下矣享祀日子請令雲觀一體推擇從之
정조 16년 · 강
命惠廳月課米預劃守禦廳事令廟堂稟處
정조 16년 · 목
守禦使吳載純啓言本廳軍兵支放專靠牙兵需米而昨年因畿農失稔以錢代捧者過半軍兵放料無以排朔繼給宣惠廳間年所來月課米四百石依近例引年預下然後可以補用支放矣予問大臣之意右相朴宗岳曰月課米預下前例有無臣未能詳知請取考事例後草記稟處敎以令廟堂稟處
정조 16년 · 강
定武科過三式年不赴殿試者勿試之式
정조 16년 · 목
兵曹啓言京外試射都試直赴殿試者從前多有無緣不赴者今番不赴之數亦至於四十六人而其中一人已爲十七年之久其在重科第之道不可不一番定式此後則法典所載應陳試者勿抱年數無緣不參而過三式年者勿施請以此意知委京外允之敎以過三式勿施之時詳査委折然後草記
정조 16년 · 목
禁府以拿囚啓敎以罷職放送
정조 16년 · 강
配宮闈令金處仁于金甲島金起瑞于白翎鎭
정조 16년 · 목
處仁等自秋曹各嚴刑一次後分配而內侍府書員李仁基使令崔千福亦各嚴杖一百仁基黃澗縣千福淮陽府益爲奴
정조 16년 · 목
敎曰刑曹漢城府堂上有開坐擧行之事在外判尹許遞前望單子入之待下批牌招來待
정조 16년 · 강
召見藥院提調于誠正閣
정조 16년 · 강
以李䕫爲順天府使口傳也
정조 16년 · 강
命典祀官安策李彥祜姜文會高宅謙拿問處之
정조 16년 · 강
遞判尹洪檍左尹李亨元
정조 16년 · 목
敎曰明日通衢開坐有命有實病亞尹許遞與刑曹京兆堂上未差之代前望單子入之待下批牌招察任
정조 16년 · 강
以金尙集爲漢城判尹趙心泰爲左尹趙尙鎭爲刑曹參判竝前望也
정조 16년 · 강
有政吏曹判書金思穆參判朴祐源進
정조 16년 · 목
以洪明浩爲大司憲李庚運爲執義洪彥喆爲司諫申獻朝爲掌令崔履亨李景溟爲持平李羽晉爲獻納李翊模朴載淳爲正言金羲淳爲副校理尹致性爲修撰洪檍爲刑曹判書李晩秀爲禮曹參議副望李敬一末望申耆竝新通金履素爲惠民提調李秉模爲同成均金孝建爲司僕正
정조 16년 · 목
因正言李翊模避嫌敎以爾與詣臺臺臣幷遞差
정조 16년 · 강
重推吏曹判書金思穆參判朴祐源
정조 16년 · 목
因監役相搜單子敎曰若以監役更換則猶可也必以才因特敎相換之敎官又爲相搜然則昨日參奉相換之請意專在於畿伯之兄乎此雖微事極爲未安當該銓官從重推考
정조 16년 · 목
以李洪載爲大司憲李敬五爲大司諫申獻朝爲執義金孝建爲司諫尹九宗李運行爲持平朴奎淳爲獻納鄭魯榮張至冕爲正言
정조 16년 · 강
命義州金亮顯等帖加成給
정조 16년 · 목
平安監司洪良浩以亮顯等十二人拯活人命事査實論啓敎以幷帖加以爲聳勸之地事回諭敎旨今日政成送事分付該曹
정조 16년 · 강
兵曹判書李秉模上疏賜批
정조 16년 · 목
疏略曰卽聞監察李福休以棍治江倉捕卒事至於呈課雖未知其遣辭如何而滿心歉愧無以爲喻去月頒祿時曺隸見失官敎於倉所捕卒故翌日捉致査問後以無論某隸如有爭先紛拏之弊則告于臺監杖之囚之無所不可而莫重官敎何敢奪取之意分付仍爲棍治蓋以京外捕卒莫非本兵所管則事面不得不如此而非有關於臺監未知臺監何所怒而至於呈課也無論事之當否在臣疲軟則極矣伏乞亟賜遞改俾伸私義批以捕校之本兵所關姑無論雖臺監豈敢奪取祿官敎況幺麼捕校乎鄕之棍治猶屬太歇移送法司照法重勘以嚴紀綱在卿何有勿辭行公
정조 16년 · 강
應敎李殷模上疏命還給仍遞其職
정조 16년 · 목
疏略曰金文淳等之罪可勝言哉噫彼瑋賊附麗島逆交通劇賊擅弄錢貨爛漫綢繆之情節與賊魯一而二二而一者也其所腐心痛骨當復如何而身爲法官當初上言回啓旣不能拈出聲討藉曰不知不知亦罪而畢竟繡啓之覆奏也凡係與瑋賊饋酒誘說之輩反復和應之類草草論勘只事彌縫者世豈有如許臣分乎噫渠輩之受恩罔極致位何如則懲討一事固當萬倍於人而其所玩愒乃至於此究厥所爲萬萬憤惋此而容貸則其可曰國有法乎決不可荐棘而止請罪人金文淳沈煥之李冕膺等竝令金吾設鞫嚴問母使隄防漸壞義理益晦焉敎曰雖以近古之事言之故文衡李匡德騎郞宋翼輝言議間事故吏判尹汲大臣韓翼謩亦不過論議間事而其時處分至嚴有非昨日金文淳等擧措而大臣諸臣皆言其罪莫敢有異辭矣今日國綱雖曰掃地次對之時無不囁嚅旣過之後亦皆含嘿今見所謂堂疏泛稱金文淳等初不槪及於處分之本意此特塞責之計朱子所謂掩耳偸鈴厥罪尤大者李殷模是也殷模遞差原疏還給
정조 16년 · 강
遞承旨趙尙鎭以朴祐源代之前望也
정조 16년 · 목
以申獻朝爲副應敎副望鄭東觀新通申馥爲掌令鄭昌順爲工曹判書李祖源爲禮曹參判韓光植爲校理李敬一爲吏曹參議副望徐邁修竝新通申獻朝金孝建爲承旨幷新資也
정조 16년 · 강
獻納李羽晉上疏賜批
정조 16년 · 목
疏略曰噫嘻金文淳之罪可勝誅哉彼瑋賊至妖極凶卽一逆魯文淳致位鄕班受恩如天其所痛惋宜倍他人而乃敢於上言回啓之際無一言聲討固已萬萬叵測況向來筵敎之後渠若有一分秉彝之心固當驚痛震剝而査案回啓只事彌縫與瑋賊饋酒慫慂反復和應之類曲加庇護諉以儒罰者抑獨何心雖以亞三堂言之竝在一席爛熳相議究厥罪狀可謂將無同也臣謂金文淳沈煥之李冕膺設鞫嚴問夬施當律批以金文淳等事不允
정조 16년 · 강
大司憲李洪載上疏賜批
정조 16년 · 목
疏略曰臣於病伏之中伏奉憲長新命而賤疾沈篤時日之內萬無起動之勢伏乞特命鐫改職名臣於乞免之章有不暇贅及他說而事在目下泯默不得兹敢尾陳瑋賊之罪可勝誅哉渠本逆宗家出入之人與逆魯同一腸肚同一心跡螮蝀於逆宗者卽瑋也孼芽於逆宗者亦瑋也則噫彼金重淳者締結瑋賊邀致齋中酒食團欒假托論議綢繆和應未知所營者何事所利者何事其情跡之陰秘擧措之凶悖與瑋賊一而二二而一也爲今日臣子者孰不明目張膽思效必討之義而惟彼秋曹三堂全無共憤之意敢生漫漶之計一味掩覆專事彌縫噫嘻抑何心哉臣謂金重淳亟令秋曹嚴覈得情快施當律而秋曹三堂容護之罪亦不可以島配薄罰而止臣謂金文淳沈煥之李冕膺亦令王府設鞫嚴問明正典刑斷不可已也批以金文淳沈煥之李冕膺等設鞫事苟欲設鞫初豈酌處乎不允金重淳令刑曹究覈用律事須看該曹回啓判付卿旣云有實病姑貸規避之律如獲少間雖明日詣臺可强而不强則自鄕先伏黨與之坐然後可以爲爲人臣背國恩護黨私者之戒卿姑勿辭調理行公
정조 16년 · 강
命文武科唱榜以二十日進定
정조 16년 · 목
因禮曹權停禮取稟草記敎以仁政殿以權停禮爲之殿試之於唱榜太遠外方儒武滯留之弊可悶而念日以後始可爲之唱榜以二十日進定
정조 16년 · 강
命北苑淸齋時承旨及兵判依節享時例擧行
정조 16년 · 목
因十九日毅宗皇帝忌辰望拜禮啓辭敎以明日當於北苑從便淸齋承旨及兵判依節享行禮日淸齋時例待令再明日詣奉室行禮侍衛只於再明日集成門外待候可也
정조 16년 · 강
申飭漂海故犯之禁
정조 16년 · 목
全羅監司鄭民始狀啓珍島郡申貴得大口魚貿商次昨年十月發船到慶尙道加德島前洋西北風大作蹔乘汲水船添縛船索之際索斷漂流到日本國對馬島湊浦村給糧供饋留接過歲今年正月騎倭大船通辭禁道等領付於倭館自倭館別定所任護送於東萊府自東萊護送於原籍官觀其供招參以事情別無故犯之送敎以能得生還極爲多幸而年前以漂往異國之故犯奸弊用法何如飭禁又何如然稍久則易致懈弛更令廟堂申飭綡帥
정조 16년 · 목
奉室行禮在明也○予命閣臣及侍衛諸臣入侍敎曰古者有事於郊廟則必使諸執事先射澤宮蓋出於觀德之意也今日亦欲使卿等耦射矣仍命諸臣隨後乘輿詣春臺設貫革使閣臣承史爲一隊侍衛諸臣爲一隊以次耦射訖以蔬果宣饋諸臣乘輿還籠山亭
정조 16년 · 목
以李鎭復爲左尹權恢爲執義崔烜爲司諫鄭東觀爲副應敎
정조 16년 · 강
命黃海監司李敬一仍任
정조 16년 · 강
命利川文科金明欽陞擬典籍
정조 16년 · 강
命金重淳趙德㴠削去儒籍放逐鄕里仍飭各道鄕戰之弊
정조 16년 · 목
刑曹啓言觀此平澤御史金熙釆書啓權瑋本以兇悖之性出入逆宗賊復之家千罪萬惡實無間於翼魯而常憲未加益肆跳踉終至發通賢關誣人於罔測之科究厥心腸死有餘罪然此猶薄物細故也向來與翼魯輩暗地糾結螮蝀孼芽致使兇圖熾盛國勢岌嶪者一則瑋賊也二則瑋賊也徑斃縣獄王章莫伸此固輿情之所共痛惋金重淳渠以名家之裔身係泮宮之任乃與瑋賊盃酒團欒腸肚相連同惡相濟爛熳綢繆誣人訐告甘作嚆矢指揮締結無所不至今於瑋賊徑斃之後盤覈情節惟在重淳爲先嚴刑取服施以當律趙德㴠年前嚴譴之後少無懲改之意受嗾瑋賊必欲陷人探問言根勸成泮通至於借衣尙勳作鬧科場而極矣雖與重淳煞有間焉而邊遠定配斷不可已權約仁以瑋賊之侄渠叔夙宵排布必無不知之理而敢以長留京城初不預聞等說肆然粧撰分付道臣嚴刑遠配其餘干犯不無輕重之事而繡衣旣已決放不必更論趙基泓激成發通之論做出浮言之階者亦極駭痛姜柱植以瑋賊之切姻爲瑋賊之接主趙尙本供辭中倡動之說旣甚丁寧不可置而不論係是朝官請移義禁府嚴處敎以金重淳之罪難恕者三可恕者亦三蓋異於金文淳輩遠矣重淳之違越嚴於斧鉞之受敎令甲墨削朝官姓名於靑衿錄一也外邑校隸之發差夾室坐起之出論亦皆犯禁於金石之成憲二也士論卽賢關之公議苟有侮聖悖正之人自干罪過但當一付之士論公議可斥則斥之而已豈可飼酒團欒促膝喋囁爲哉決非士夫所忍爲三也然上項兩件事渠不但不知禁令館堂點云不知此或可恕而權瑋本事微細䵝昧渠亦人耳豈必故爲結交此又可恕殿講日筵敎之後非但渠罪渠自首實至於發通不拜之說有口喧傳無論傾聽甘心之伊公伊私外面執言之迹卽有關聖廟之事也年少客氣難責常理且況査啓未到之前虛實未分文淳之回啓其容護之罪初次猶勿問則亦或爲可恕之端重淳削去儒籍放逐爲鄕里民庶以示與文淳等區別之意趙德㴠可謂一而二一體施行權約仁別無更問之端依繡啓施行趙基泓姜柱植等不足責勿論以繡啓觀之前此鄕戰飭禁何等截嚴而渠輩焉敢分號新舊各相按劍甚至有構陷土倅之擧使瑋若不徑斃則依海西已例用法警衆在所不已而瑋旣斃矣雖無可言平澤如此則道內他邑可知此道如此他道又可知申明嚴飭諸道依受敎使道伯隨現自斷處置知所懲畏
정조 16년 · 강
詣皇壇行望拜禮
정조 16년 · 목
具翼善冠黑圓領袍乘輿出集成門至朝宗門外降輿詣奉室前行禮訖仍詣壇上奉審如儀出朝宗門外乘輿入齋室改具袞龍袍乘輿至明禮門參班文武人等分班柢迎命各奏姓名世泒至石漢英等敎曰石尙書之有功於我國果何如爾等自稱尙書後孫故朝家甚貴之有收用之意竝付軍門而但爾等旣無眞的文蹟且江原道人所錄亦非十分徵信故使爾輩推尋可據實迹則在爾輩之道固當誠心搜得而不此之爲只以造主等事遷延爲悶旣未得實迹則豈可輕易造主乎爾等果能誠心搜訪豈有至今未得之理乎李提督立廟事亦是百年未遑之典而其子孫得來族譜然後自朝家始命擧行爾等從懷希覬之心專無爲誠之誠亦莫體朝家顧念之意爾等極爲無狀矣仍命訓將趙心泰曰此輩文蹟尋得之前非但皇壇行禮時不得參班亦不得接迹於城中其所帶別武士改差卽爲出代哨官李海鎭奏姓名敎曰李義培之子孫不爲不多而入參者獨有庶孼武弁一人承旨取考官案其中立朝人等抄出自政院入稟仍由進善門協陽門還內
정조 16년 · 강
重推西淸君煋安春君烿
정조 16년 · 목
兵曹判書李秉模啓言西淸君煋以寶劍受點而未及待令則安春君烿以同任寶劍待令間所當兼行而乃與內侍荷持竝列者萬萬未安請竝重推從之
정조 16년 · 강
命石漢英待文蹟推尋還差軍門
정조 16년 · 목
御營廳以本廳哨官石漢英汰去啓敎以待文蹟推尋卽爲還差
정조 16년 · 강
放充軍罪人李堯憲李溏
정조 16년 · 목
忠淸監司朴天衡以充軍罪人李堯憲到配馳啓江原監司尹師國以充軍罪人李溏到配馳啓竝敎以不過申飭放送事回諭
정조 16년 · 강
汰宣傳官鄭觀釆韓光迪決棍元永麟
정조 16년 · 목
敎曰雖武臣豈不知尊周大義尙忠盛典則故忠臣忠愍公林將軍奉祀孫宣傳官林必榮使之望拜行禮後卽爲白面許參事下敎而如是遲滯行首宣傳官鄭觀采竝兼職汰去不卽參會之韓光廸亦爲汰去不能申飭之掌務官令兵判決棍五度未差之代令該曹口傳差出
정조 16년 · 강
命明日動駕時許令士女任意觀光
정조 16년 · 목
因御營廳屛門把守單子敎曰宜令士女觀龍虎榜攀桂張樂此單置之許皆任意觀光
정조 16년 · 강
大司憲李洪載大司諫李敬五獻納朴奎淳正言張至冕陳啓賜批
정조 16년 · 목
新啓金文淳等之罪可勝誅哉渠輩之受恩罔極致位隆顯顧何如則凡於義理關頭懲討邊事其所明目張膽沫血飮泣者固當萬倍於人而今番擧措誠萬萬駭痛也噫彼瑋賊之窮凶情節思之膽掉言之髮竪蓋其附麗出沒於島逆劇賊之間主張錢貨爛熳綢繆者卽與逆魯同一心腸則一聞其名腐痛何如而文淳以法官兼泮堂之人當初上言之回啓賊瑋姓名昭在其中而乃敢等閑看過不爲拈出聲討假使渠諉之以不知不知之罪亦云難赦況於筵敎痛諭之後苟有一分常性則尤當震懍驚惶求死不暇而初旣偃便城內末乃强出門外此已放肆無嚴之甚者及夫繡啓覆奏之時沈煥之李冕膺等同坐一席聚首相議所謂跋辭都是雍容暇豫之語全沒驚憤嚴誅之意且與瑋賊盃酒慇懃往來和應者卽金重淳而瑋賊徑弊之後盤覈一款惟在重淳輩則彼文淳等抑獨何心庇覆之假貸之最初覆啓只請儒罰及其再啓始請島配首尾橫決擧措劻勷爲今日臣子者其於嚴防之道宜無所不用其極而敢於按査之地反售循私之計意涉漫漶事歸䌤縫其孤恩負國黨私緩討之罪於是乎昭著無餘矣海島圍置失之太輕請金甲島圍籬安置罪人金文淳沈煥之李冕膺竝令王府設鞫嚴刑明正典刑噫嘻瑋賊是何等窮凶絕悖者也螮蝀於逆宗膠漆於賊魯千妖萬惡十手難掩苟有一分人心者孰肯與此賊相交而惟彼金重淳趙德㴠輩抑何心腸締結綢繆盃酒團圞假托論議迭相和應昏夜邀致唯恐托契之不深暗地煽動必欲誣人而後已其情迹之陰秘設施之凶悖與瑋賊一而二二而一也秋曹判付雖有放逐之命而瑋賊旣斃究覈之道專在於重淳德㴠則決不可以儒生置而不論請放逐鄕里罪人金重淳趙德㴠亟令王府設鞫嚴問快施當律批以不允
정조 16년 · 강
副提學李義弼上疏賜批